夜雨有念
作者：白居易
朝代：唐

paragraphs: 以道治心氣，終歲得晏然。
何乃戚戚意，忽來風雨天。
既非慕榮顯，又不恤飢寒。
胡爲悄不樂，抱膝殘燈前。
形影闇相問，心默對以言。
骨肉能幾人，各在天一端。
吾兄寄宿州，吾弟客東川。
南北五千里，吾身在中間。
欲去病未能，欲住心不安。
有如波上舟，此縛而彼牽。
自我向道來，於今六七年。
鍊成不二性，消盡千萬緣。
唯有恩愛火，往往猶熬煎。
豈是藥無効，病多難盡蠲。